मख’जाथावदि, बे बिथांखिआ बावैसो आसाम सोरखारा फोसावदोंब्लाबो बियो फैगौ अक्टबर दाननिफ्रायसो जागायगोन होन्नानै मिथिनाय जादों৷ लोगोसेयैनो गासै बिटिसि ओनसोलाव बे बिथांखिया मडेल क’ड अफ कन्दाक थानायनि थाखाय बियो दायो फोसाव जाया होन्नानै दिनै अदालगुरिआव आसामनि मन्थ्रि रिहन दैमारिआ फोसावदोंमोन। बिथाङा बे बायदि नंखाय खामानिआव जायफोर दालालआ लोब्बा थानायनि फोरमान मोनगोन बिथांमोनखौ जेलाव हरनाय जागोन होन्नानै फोसावनानै बे खामानिआव बिजेपि आरो इउपिपिएलनि सोद्रोमाफोरा लोब्बा दं होन्ना बुंदोंमोन৷ नाथाय बिथां मन्थ्रिआ फोसावनायनि 10 घन्टानि उनावनो इउपिपिएलनि मावथिफोरा बिपिएफनि सोद्रोमाफोरासो जे बे नंखाय खामानिआव लोब्बा थानायखौ फोरमान खालामो৷ बिथांमोनखौ स्रोदयै लाखोमाय गोबां फट’गोनां आरजलाइजों जयै हमनो हानाय जायो होन्नानै फोरमायदों इउपिपिएलनि भेरगाव बियाबनि बिजाथि दावबायसा बर’आ৷ हमजानाय दायनिगिरिफोरा बिपिएफनि मावथि बिथांमोननि सायाव पुलिस बिफाना मा राहा लायो बियो नोजोर होनो गोनां जागोन৷